സിക്സ് പറത്താന് കേമന് നിലയുറപ്പിക്കാന് മറക്കുന്നു മലയാളി ബാറ്റ്സ്മാന് സഞ്ജു സാംസന്റെ സിക്സുകള് ക്രിക്കറ്റ് പ്രേമികളെ ഹരംകൊള്ളിക്കുന്നതാണ്. നര്ത്തകന്റെ ചാരുതയോടെ ചാടിയിറങ്ങിയുള്ള ലോഫ്റ്റുകളിലൂടെയും ക്രീസ് ഉപയോഗപ്പെടുത്തിയുള്ള പുള്ളുകളിലൂടെയും സഞ്ജു തൊടുക്കുന്ന സിക്സുകള് ഇതിനകം ശ്രദ്ധനേടിക്കഴിഞ്ഞു. എന്നാല് ഒന്നോ രണ്ടോ വലിയ ഹിറ്റുകള് മതി തന്റെ പണി കഴിഞ്ഞെന്ന നിലയിലാണ് സഞ്ജുവിന്റെ ബാറ്റിംഗിന്റെ പോക്ക്. ലങ്കയുമായുള്ള ആദ്യ ഏകദിനം മാത്രമാണ് അതിനൊരപവാദം. അന്താരാഷ്ട്ര ക്രിക്കറ്റില് സഞ്ജുവിന്റെ ഭാവിയെ തന്നെ തുലാസിലാക്കുന്നു മിക്ക കളികളിലും സ്വീകരിച്ച ശൈലി. 2015ല് ഹരാരെയില് സിംബാബ്വെക്കെതിരെ അരങ്ങേറിയ സഞ്ജു ഇന്ത്യക്കായി കളിച്ച എട്ടില് അഞ്ച് ടി20 മത്സരങ്ങളിലും ഒരു സിക്സ് എങ്കിലും കുറിച്ചിട്ടുണ്ട്. പ്രതീക്ഷാനിര്ഭരമായ തുടക്കത്തെ വലിയ സ്കോറുകളായി മാറ്റാന് കഴിയുന്നില്ലെന്നതാണ് സഞ്ജുവിന്റെ പ്രശ്നം. ഒരേ ബൗളറുടെ പന്തില് തുടര്ച്ചയായി പുറത്താകുന്നതും സഞ്ജു ശീലമാക്കുന്നു. ലങ്കയുമായി കളിച്ച രണ്ടു ടി20കളിലും വാനിഡു ഹസരങ്കയാണ് സഞ്ജുവിനെ വീഴ്ത്തിയത്. 2020ല് ന്യൂസിലന്ഡിനെതിരായ രണ്ട് മുഖാമുഖങ്ങളിലും വലംകൈയന് പേസര് സ്കോട്ട് കുഗ്ഗ്ലെയ്ന്റെ പന്തില് സഞ്ജു മടങ്ങി. അതേവര്ഷം, ഓസ്ട്രേലിയുമായുള്ള മൂന്ന് മത്സരങ്ങളുടെ പരമ്ബരയില് രണ്ടു തവണയും ലെഗ് സ്പിന്നര് മിച്ചല് സെപ്സണാണ് സഞ്ജുവിന്റെ അന്തകനായത്.